xukhdukh.com August 05, 2015 BHASKARJYOTI-BARUAH, LIFE-N-ECONOMY, জীৱনৰ-অৰ্থনীতি, ভাস্কৰ-জ্যোতি-বৰুৱা,\nপিৰামিড ব্যৱস্থাৰ ব্যৱসায়ৰ বাস্তৱতা\nছবিয়ে যদি কথা কয়, তেনেহ'লে এই বিশেষ ছবিখনে কিজানি আটাইতকৈ বেছি কথা কয় পিৰামিড আঁচনিৰ বিষয়ে। এইখনৰ উৎস হৈছে আমেৰিকাৰ চিকিঅ'ৰিটি এণ্ড একচেঞ্জ কমিছনৰ ৱেবছাইটত জনহিতাৰ্থে প্ৰকাশিত পিৰামিড আঁচনি সম্পৰ্কীয় লেখাৰ মাজত থকা ছবিখন। যিখন ছবিয়ে তথ্যসহকাৰে বুজাই দিয়ে কিয় একোখন পিৰামিডজাতীয় আঁচনি দীৰ্ঘদিন সফলতাৰে বৰ্তি থাকি সকলোৰে মংগল সাধিব নোৱাৰে।\nযিসকলে 'ইউনি পে টু ইউ' জাতীয় আঁচনিৰ বিধ্বংসী সূত্ৰৰ সম্বন্ধে অৱগত নহয, তেওঁলোকক জনাওঁ যে অৰ্থনৈতিক ক্ষেত্ৰৰ পিৰামিড এনে এটা ব্যৱস্থা, য'ত এজন ব্যক্তিৰ পৰা আৰম্ভ হোৱা মানৱ শৃংখল তললৈ ন ন মানুহক সংযোজিত কৰি ফেৰেঙনি মেলি আগবাঢ়ি গৈ থাকে। যাক চিত্ৰত অংকিত কৰিলে এটা পিৰামিড যেন দেখি। সেয়ে এনে ব্যৱস্থাৰে মানুহক একত্ৰিত কৰি আগবঢ়া আঁচনিবোৰক পিৰামিড আঁচনি বোলা হয়। যিবোৰ আঁচনিত নতুন মানুহৰ অন্তৰ্ভুক্তিৰ বাবেই যোগদান কৰাওঁতাসকলৰ ঊৰ্ধ্বমুখী ৰেখাত থকা মূধচৰ ব্যক্তিজনলৈকে লাভান্বিত হয়।\nএতিয়া আকৌ ছবিখনৰ গইনা লৈ আগবাঢ়ো আহক। মন কৰকচোন, এই ছবিখনৰ জৰিয়তে এনে এটা ব্যৱস্থা বৰ্ণনা কৰিবলৈ বিচৰা হৈছে, য'ত এজন মানুহে মাত্ৰ আন ৬ জন ব্যক্তিক যোগদান কৰোৱাৰ প্ৰয়োজন। সেই ৬ জনৰ প্ৰত্যেকেই তেনেকৈ নিজৰ চিনাকি ৬ জনকৈ মানুহক ব্যৱস্থাটোত যুক্ত কৰিব লাগে। এনেকৈ প্ৰতিটো স্তৰতে প্ৰত্যেকেই নিজৰ নিজৰ চিনাকি ৬ জন মানুহক যোগাৰ কৰি যোগদান কৰোৱালেই হ'ল। ব্যৱস্থাটো আগবাঢ়ি গৈ থাকিব। ইমানেই সহজনে এই প্ৰক্রিয়া? চাওঁ আহক। পিৰামিডৰ টিঙৰ মানুহজনক মাত্ৰ ৬ জন মানুহৰ প্ৰয়োজন। তেনেই সহজ কথা। এতিয়া দ্বিতীয় শাৰীৰ ৬ জনৰ প্ৰত্যেককে আন ৬ জনকৈ মানুহৰ প্ৰয়োজন। এতিয়াও যথেষ্ট সহজ। সেই ৬ জন ব্যক্তিৰ এনে ৬ জন মানুহ নিশ্চয় চিনাকি ওলাব যাৰ সৈতে বাকী ৫ জনৰ সম্পৰ্ক নাই। সকলোটি সফল হ'বলৈ মাত্ৰ ৩৬ জন মানুহৰ প্ৰয়োজন। এতিয়া এই ৩৬ জনক সফল হ'বলৈ হ'লে মুঠ মানুহ লাগিব ৬ x ৩৬ = ২১৬ জন। এতিয়াও খুব কঠিন নহয় কিজানি। ইয়াৰ পিচৰ পৰ্যায়ত মানুহ লাগিব ৬ x ২১৬ = ১,২৯৬ জন। তাৰ পিচত ৬ x ১,২৯৬ = ৭,৭৭৬ জন। কঠিন হৈ গৈ আছে নেকি? তেন্তে ৰ'ব, একেবাৰে তলৰ ১৩ নম্বৰ শাৰীটোলৈ মন কৰক। এই ১৩ নম্বৰ শাৰীৰ সকলো মানুহে ৬ জনকৈ মানুহ বিচাৰি পাবলৈ হ'লে যিমান মানুহৰ প্ৰয়োজন হ'ব তাৰ সংখ্যা পৃথিৱীৰ মুঠ জনসংখ্যাতকৈ বেছি। বিশ্বাস হোৱা নাই? তেনেহ'লে এইবাৰ কেলকুলেটৰৰ সহায় লওক। প্ৰত্যেকটো পূৰণ ফলক আকৌ ৬ ৰে পূৰণ কৰি আগবাঢ়ক। প্ৰত্যেক পৰ্যায়তে চিত্ৰত দিয়া সংখ্যাৰ সৈতে মিলাই চাওক। কিবা বুজিলেনে? হয়, এই সৰু অথচ মূল্যৱান ছবিখনে প্ৰমাণ কৰে যে পিৰামিড ব্যৱস্থাত অকল মানুহক যোগদান কৰোৱাই লাভৱান হ'বলৈ অনুপ্ৰাণিত কৰা আঁচনিবোৰ দীৰ্ঘ সময় ধৰি বৰ্তি থাকিব নোৱৰাৰ ৰহস্য। কেইটামান স্তৰ পাৰ হোৱাৰ পাচতেই প্ৰয়োজনে আপোনাৰ চহৰৰ জনসংখ্যা অতিক্রম কৰে। তাৰ পিচত আপোনাৰ জিলা। তাৰ পাচত আপোনাৰ ৰাজ্য, আপোনাৰ দেশ - - - - আৰু শেষত এই পৃথিৱীৰ জনসংখ্যা।\nআন বহু দেশৰ দৰে ভাৰততো পিৰামিড আঁচনি অবৈধ। য'ত নেকি অকল এজন মানুহক যোগদান কৰোৱাই ওপৰৰ এদল মানুহ লাভান্বিত হয়। সেয়ে এনে আঁচনিৰ প্ৰস্তুতকৰ্তাই বৰ কৌশলেৰে মাল্টিলেভেল মাৰ্কেটিং বা নেটৱৰ্ক মাৰ্কেটিঙৰ পোছাক পিন্ধি নিজৰ সাম্ৰাজ্য বিস্তাৰত ব্ৰতী হয়। মাল্টিলেভেল মাৰ্কেটিঙক পিৰামিড আঁচনিৰ পৰা পৃথক কৰে এটা গুৰুত্বপূৰ্ণ কাৰকে। য'ত মানুহে সংঘবদ্ধ হয় একোটা বা একাধিক দ্ৰব্য বিক্রী কৰিবলৈহে। কোৱা বাহুল্য যে ভাৰততো মাল্টিলেভেল মাৰ্কেটিং বৈধ ব্যৱসায়। এইখিনিতে প্ৰণিধানযোগ্য যে এই মাল্টিলেভেল মাৰ্কেটিঙৰ বৈধতাক লৈ এখন দীৰ্ঘ আইনী যুঁজৰ সুত্ৰপাত হৈছিল আমেৰিকাত। ১৯৭৯ চনত আমেৰিকাৰ ফেডাৰেল ট্ৰেড কমিছনে এমৱেক বৈধ ব্যৱসায় বুলি ৰায়দান কৰে। তাৰ পিচৰ পৰাই সঁচা অৰ্থত এই মাল্টিলেভেল মাৰ্কেটিঙৰ প্ৰসাৰ ঘটে। অৱশ্যে প্ৰাইচ ফিক্সিং আৰু বিতৰকসকলৰ আয়ৰ সম্ভাৱনাৰ সম্বন্ধে অতিৰঞ্জিতকৰণৰ বাবে সেই একেই ফেডাৰেল ট্ৰেড কমিছনে ১৯৮৬ চনৰ ১৯ মে'ত এমৱেক দোষী সাব্যস্ত কৰে আৰু ১ লাখ ডলাৰ জৰিমনা বিহে। যদিও মাল্টিলেভেল মাৰ্কেটিং বৈধ ব্যৱসায, ব্যক্তিগতভাৱে মই বিশ্বাস কৰো যে যিসকলে দ্ৰব্য বিক্রীতকৈ নিজৰ অধীনত মানৱ শৃংখল তৈয়াৰ কৰি অধিক বিক্রীৰে সমৃদ্ধিশালী হ'বলৈ প্ৰয়াস কৰে, তেওঁলোকৰ সপোনবোৰ কিন্তু পিৰামিড ধাৰণাৰ ভেটিতেই প্ৰতিষ্ঠিত। এতেকে এই বিশেষ ছবিখন তেওঁলোকৰ বাবেও সমানেই তথ্যসম্বলিত।\nতাৰমানে এনে ব্যৱস্থাত কোনো লাভৱান নহয় নেকি? হয়। কিছুমান মানুহ অকল্পনীয়ভাৱে সমৃদ্ধিশালী হ'ব পাৰে যদিহে তেওঁলোক একো একোটা সুউচ্চ পিৰামিডৰ টিঙত অৱস্থান ল'ব পাৰে আৰু তলৰ মানুহখিনিক কাম কৰি যাবলৈ সন্মোহনেৰে বাধ্য কৰিব পাৰে। গৱেষণাই কয় যে মুঠ জড়িত মানুহৰ ১০ শতাংশতকৈও কম মানুহ এনে ব্যৱস্থাত লাভৱান হয়। সেয়া সম্ভৱ হয় শৃংখলাত তেওঁতকৈ তলত থকা গৰিষ্ঠ সংখ্যক মানুহৰ মৰীচিকা খেদা প্ৰৱণতাৰ বাবে। যেতিয়া মানুহৰ সপোন ভাগে তেওঁলোক এনে ব্যৱস্থাৰ পৰা আঁতৰি যায়। কাজেই শৃংখল ভাগে। নতুন সপোন লৈ নতুন মানুহ আকৌ জড়িত হয়। এনেকৈ শৃংখল ভঙা-গঢ়াৰ মাজেৰেহে এনে ব্যৱস্থা দীৰ্ঘদিন জীয়াই থাকে। মসৃণ গতি এনে ব্যৱস্থাত অসম্ভৱ। সম্ভৱ হোৱা হ'লে একো একোখন দেশৰ সকলো নাগৰিকেই কম সময়ৰ ভিতৰতে এনে ব্যৱস্থাত জড়িত হ'বলগা হ'লহেঁতেন। যিটো সত্যক ওপৰৰ চিত্ৰই প্ৰমাণ কৰে।\nমুঠৰ ওপৰত আজি যিমান পাৰে সিমান এই ছবিখন চাওক আৰু ভাবক। অৱশ্যে মাল্টিলেভেল মাৰ্কেটিঙত জড়িত মোৰ পুৰণি বন্ধু কেইজনৰ দৰে মোক 'ঋণাত্মক শক্তি' হিচাপে চিহ্নিত কৰি মোৰ বিশ্লেষণক নস্যাৎ কৰাৰ গণতান্ত্ৰিক অধিকাৰ আপোনাৰ নিশ্চয় আছে।\nদূৰভাষঃ ৯৯৫৪০৬২০৯৫, লেখাটি অসমীয়া প্ৰতিদিন কাকতত ২০১৪ চনৰ ২৫ চেপ্তেম্বৰ তাৰিখে প্ৰকাশ পাইছিল।
